Skuespilleren Nanna Skaarup Voss kan nu kalde sig ”Årets Skuespiller i Nordjylland”. Lørdag aften fik hun overrakt prisen på Aalborg Teater. 27-årige Nanna Skaarup Voss, der er uddannet fra Den danske Scenekunstskole i 2015, har været en del af Aalborg Teaters ensemble siden 2016. På Aalborg Teater har Nanna Skaarup Voss medvirket i Petra von Kants bitre tårer, hvor hun havde hovedrollen, derudover har hun medvirket i Ronja Røverdatter, Drengen der ville være vægtløs, Hair, Romeo og Julie, Rockulven, Skygge og senest musicalen The Sound of Music. Udover Aalborg Teater har Nanna Skaarup Voss spillet på Det Kongelige Teater, Teater Får 302, Mammutteatret Edison og Grønnegårds Teatret. Nanna Skaarup Voss modtog i 2017 Reumert Talent Prisen blandt andet for sin rolle som Winnie i Drengen der ville være vægtløs. ”Årets Skuespiller i Nordjylland” er blev uddelt siden 2012. Med æren følger et legat på 25.000 kroner.
Hvert år kårer Aalborg Teater ”Årets Skuespiller i Nordjylland”. I 2018 er det Nanna Skaarup Voss, der løber med prisen.